Pernille Rosenkrantz-Theil (S), 2014-05-08:
Også i Socialdemokratiet – og i øvrigt vil jeg tro, ministeren har samme indstilling – er vi indstillet på, at vi på det her område får sat os sammen på tværs af partierne og får kigget på, om vi i fællesskab kan lave en beretning.
Derfor vil jeg selvfølgelig gerne takke for, at det her spørgsmål bliver bragt op.
På samme måde som Venstre har sagt, at løsningen måske ikke helt er den rigtige, må man sige, at der bliver peget på noget, der er fuldstændig centralt, nemlig at handicappede borgere naturligvis skal have tillid til den sagsbehandling, der er i forbindelse med den hjælp og støtte, de skal have, så de kan føre så normal og selvstændig en tilværelse som overhovedet muligt.
Så i Socialdemokratiet er vi altså også åbne for, at vi prøver at gå ind og kigge på, hvor vi kan imødekomme hinanden på tværs af partierne med det her spørgsmål, så vi kan komme frem og ud over isen.
Vi hører jo desværre fra handicaporganisationerne, at de er bekymrede for kvaliteten af sagsbehandlingen i kommunerne, ligesom borgere med handicap oplever, at ventetiderne på at få behandlet klager i Ankestyrelsen er alt, alt for lang.
Og det er en bekymring, som vi selvfølgelig som samfund og ikke mindst herinde fra Christiansborg skal tage ganske alvorligt.
Men vi mener som sagt ikke, at løsningen ligger i at give opsættende virkning i klagesager for borgere med handicap, og det vil jeg gerne lige give et par ord med på vejen: En opsættende virkning tager ikke hånd om det, vi mener er det reelle problem, altså kernen i det her problem, nemlig at der er en oplevelse af, at afgørelserne i kommunerne er mangelfulde, og at sagsbehandlingstiderne i forbindelse med klagesagerne er for lange.
Det er det, der er kernen i problemet, og der mener vi ikke at den opsættende virkning løser problemerne.
Selv med opsættende virkning vil vi stadig væk ligge og bokse med, at sagsbehandlingstiderne er for lange, og det løser jo ikke det problem, at sagsbehandlingen i kommunen er mangelfuld.
Så i virkeligheden vil vi gerne ind og have fat om ondets rod, nemlig at man ikke som handicappet borger har tillid til – og i nogle tilfælde måske også med god grund – at kommunen gennemfører sagsbehandlingen på en ordentlig facon, og at sagsbehandlingstiderne i øvrigt er for lange.
Så vi mener altså, at man først og fremmest skal understøtte, at sagsbehandlingen i kommunerne bliver ordentlig, og at kommunerne træffer de rigtige og i øvrigt forståelige afgørelser i første omgang, sådan at borgerne ikke skal opleve at skulle gå i gang med at klage.
Altså, det er jo sådan set der, vi allerhelst skal hen.
Retssikkerheden skal være i orden, og borgerne skal have tillid til systemet og kunne have tillid til systemet med god grund.
Det er bl.a. sådan nogle tiltag, vi mener der er blevet sat i værk i forbindelse med den nye struktur af statsforvaltningen, hvor formålet jo netop er at øge kvaliteten i sagsbehandlingen og så i øvrigt at nedbringe de lange sagsbehandlingstider.
Så vil jeg sige, at problemet med lange sagsbehandlingstider jo ikke er nyt, altså klagesagsbehandlingen var lang og stigende i de sociale nævn, da behandlingen overgik fra statsforvaltningerne til Ankestyrelsen pr. 1. juli 2013.
Der er blevet iværksat en række initiativer for at nedbringe sagsbehandlingstiderne og for at afvikle den sagspukkel, som Ankestyrelsen overtog fra nævnene.
Der er f.eks. oprettet en hotline i Ankestyrelsen for kommunale sagsbehandlere, ligesom Ankestyrelsen kan vælge principafgørelser der, hvor man kan se, at der er problemer generelt i kommunerne.
Og udviklingen i sagsbehandlingstiderne følges tæt, for sagsbehandlingstiden skal selvfølgelig være kort og rimelig, når sagerne har så stor betydning for de borgere, vi har med at gøre her.
Så for at opsummere vil jeg sige, at Socialdemokratiet ikke kan støtte det her konkrete forslag, fordi løsningsmodellen ikke får fat om det, der er det egentlige problem.
Men vi er enige i målsætningen om, at vi skal understøtte kommunerne i at få skabt en ordentlig retssikkerhed, kunne træffe hurtige afgørelser og rigtige afgørelser og dermed give de handicappede borgere en tryghed ved det, der foregår i kommunerne.
Så lad os sætte os ned omkring et bord, og lad os se, om vi ikke i fællesskab på tværs af alle Folketingets partier – det ville der også være noget ekstraordinært kønt i – kan få kigget på og måske få lavet en beretning med hinanden.
Tak for ordet.